Ved du noget, så tip os på sms/mms 1224 (alm. takst) eller skriv mail til 1224@eb.dk

I forbindelse med et groft hjemmerøveri i Kirke Såby på Midtsjælland jagter politiet nu tre store drenge eller unge mænd.

Det var natten til lørdag, at hjemmerøver-trioen brød ind hos et ældre ægtepar på 84 og 75 år. Her truede truede de sig til familiens dankort. En af de tre mænd kørte herefter til Hvalsø, hvor han forsøgte at hæve penge på dankortet, mens de to øvrige gerningsmænd blev i huset hos det ældre ægtepar.

- Vi har en omfattende efterforskning i gang, fortæller, Bjørke Kirkegaard, efterforskningsleder, Midt- og Vestsjællands Politi, til Ekstra Bladet.

- I forbindelse med sagen har vi fået en række henvendelser. Blandt dem er der nogle interessante, siger han, men fortæller samtidig, at han ikke har det fulde overblik over hjemmerøvernes udbytte.

Han betegner røveriet som 'meget groft'.

Under røveriet ankom to SOSU-assistenter fra Lejre Kommunes hjemmepleje. De to SOSU-assistener blev pacificeret indtil gerningsmændene forlod stedet omkring klokken 3.10.

- Jeg vil ikke komme nærmere ind på, hvad der præcis er sket inde i hjemmet, siger Bjørke Kirkegaard.

- Vi betegner overfaldet som groft, fordi der har været vold, det er foregået i et privat hjem mod ældre mennesker, men også mod personer der har været der i kraft af deres arbejde, siger vicepolitiinspektøren.

